10 ล้านแรกในชีวิต
ในชีวิตของคนเราต้องการอะไร? ไม่ว่าทุกคนจะประกอบอาชีพอะไร นักดนตรี นักกีฬา แพทย์ ตำรวจ ทุกคนก็น่าจะมีสิ่งที่ตัวเองรักที่จะทำในชีวิต การได้ทำในสิ่งที่อยากทำ ทำแล้วมีความสุข นั่นก็น่าจะเป็นสิ่งที่ชีวิตคนเราต้องการ  แต่สิ่งนั้นจะเกิดขึ้นไม่ได้เลย ถ้าเราไม่มีสิ่งที่เราเรียกว่า อิสรภาพทางการเงิน  เราคงอยากทำ สิ่งนั้น สิ่งนี้ ตามใจเราไม่ได้ ถ้าเรายังคงกังวลว่าเดือนหน้า เราจะจ่ายค่าเทอมลูกอย่างไร จ่ายค่าไฟฟ้าเท่าไร  แล้วมีเงินมากเท่าไรถึงจะพอ? คำถามนี้เป็นคำถามที่อาจจะมีคำตอบที่แตกต่างกัน
3 เม.ย. 2562

10 ล้านแรกในชีวิต
เก็บเงินอย่างไรให้ได้ 10 ล้านบาท / โดย ลงทุนแมน
ในชีวิตของคนเราต้องการอะไร?
ไม่ว่าทุกคนจะประกอบอาชีพอะไร
นักดนตรี นักกีฬา แพทย์ ตำรวจ ทุกคนก็น่าจะมีสิ่งที่ตัวเองรักที่จะทำในชีวิต
การได้ทำในสิ่งที่อยากทำ ทำแล้วมีความสุข นั่นก็น่าจะเป็นสิ่งที่ชีวิตคนเราต้องการ
แต่สิ่งนั้นจะเกิดขึ้นไม่ได้เลย ถ้าเราไม่มีสิ่งที่เราเรียกว่า อิสรภาพทางการเงิน
เราคงอยากทำ สิ่งนั้น สิ่งนี้ ตามใจเราไม่ได้ ถ้าเรายังคงกังวลว่าเดือนหน้า เราจะจ่ายค่าเทอมลูกอย่างไร จ่ายค่าไฟฟ้าเท่าไร
แล้วมีเงินมากเท่าไรถึงจะพอ?
คำถามนี้เป็นคำถามที่อาจจะมีคำตอบที่แตกต่างกัน
1 ล้านบาท ในสมัยก่อนอาจจะเป็นตัวเลขที่ดูมาก
แต่พอมาในสมัยนี้ หลายคนอาจจะบอกว่าน้อยเกินไปสำหรับความมั่นคงของชีวิต..
ยกตัวอย่างเพื่อให้เห็นภาพ การซื้อบ้านในกรุงเทพมหานครในยุคปัจจุบัน ด้วยเงิน 1 ล้านบาท ก็แทบจะเป็นไปไม่ได้
ตัวเลขสินสอด ถ้าจ่ายด้วยเงิน 1 ล้านบาท พ่อแม่ของเจ้าสาวอาจจะมองว่าเป็นตัวเลขที่น้อยเกินไป
พอเรื่องเป็นแบบนี้ ตัวเลขก็วิ่งไปที่หลักถัดไป
ซึ่งก็คือจำนวนเงิน “10 ล้านบาท”
ตัวเลขนี้เหมือนจะเป็นตัวเลขที่ทำให้ทุกคนอุ่นใจในระดับหนึ่ง
ถ้าชีวิตเรามีเงินจำนวน 10 ล้านบาทก็คงจะดี เราก็คงมีโอกาสได้ทำอะไรหลายอย่างที่อยากทำ ไปเที่ยวต่างประเทศ ลองบุกเบิกธุรกิจใหม่ ลองสร้างสรรค์สิ่งใหม่ๆ โดยที่ไม่ต้องกังวลเรื่องค่าใช้จ่ายของเราในอนาคต
แล้วจะทำอย่างไรให้เรามีเงิน 10 ล้านบาทได้ในชีวิตนี้..
เมื่อเราตั้งเป้าหมายแล้ว เราก็ลองมาหาทางเลือกที่จะไปถึง และตัดทางเลือกที่มีความเป็นไปได้น้อยออกไป
ลองมาดูตัวอย่างทางเลือกแบบเข้าใจง่ายๆ ดังนี้
ทางเลือกแรก คือทำงานและเก็บเงินในธนาคาร โดยเก็บเงิน 10,000 บาทต่อเดือนไปเรื่อยๆ ในชีวิตนี้เราจะได้เงิน 10 ล้านบาทหรือไม่?
คำตอบที่ได้อาจจะทำให้หลายคนแปลกใจคือ “ได้” แต่เราอาจจะต้องเริ่มเก็บเงินตั้งแต่เกิด..
ถ้าให้เราได้ดอกเบี้ย 0.5% ต่อปี และเก็บเงินเดือนละ 10,000 บาท จะใช้เวลาประมาณ 70 ปี เงินเก็บในธนาคารของเราจะเริ่มก้าวเข้าสู่ 10 ล้านแรกในชีวิต..
แล้วมีวิธีไหนที่จะทำให้ถึง 10 ล้านแรกในชีวิตได้เร็วขึ้น?
ไม่ว่าจะทำอย่างไร คำตอบที่ได้มีอยู่แค่ 2 ทางเท่านั้นก็คือ..
1. เพิ่มเงินเก็บของเราต่อเดือนให้มากขึ้น
2. เพิ่มผลตอบแทนของเงินเก็บเราให้มากขึ้น
ในเรื่องแรกการเพิ่มเงินเก็บต่อเดือน ซึ่งก็ขึ้นอยู่กับความสามารถของแต่ละคนที่จะสร้างรายได้ คนที่มีความสามารถ คนขยัน ก็อาจจะมีโอกาสหารายได้ที่มากกว่าคนทั่วไป
ยกตัวอย่างถ้าเราเพิ่มการฝากเงินในธนาคาร เป็นเดือนละ 30,000 บาท เราจะลดเวลาจาก 70 ปี เป็น 27 ปี ในการแตะ 10 ล้านแรก
ถ้าเราเก็บเดือนละ 50,000 บาท เราจะใช้เวลา 17 ปี
ถ้าเราเก็บเดือนละ 100,000 บาท เราจะใช้เวลาเพียง 9 ปี
แต่หลายคนยังไม่รู้ว่ามีอีกทางหนึ่งที่จะช่วยเร่งสปีดให้เงินเก็บเราแตะ 10 ล้านได้เร็วขึ้น นั่นก็คือการเพิ่มผลตอบแทนของเงินเก็บเรานั่นเอง
วิธีการเพิ่มผลตอบแทนก็คือ แทนที่เราจะนำเงินไปฝากธนาคาร ก็เปลี่ยนมาเป็นการนำเงินไปลงทุนในสินทรัพย์ที่มีโอกาสสร้างผลตอบแทนได้มากขึ้น ไม่ว่าจะเป็น พันธบัตร อสังหาริมทรัพย์ หรือ หุ้นของบริษัทต่างๆ
จากสถิติย้อนหลัง ผลตอบแทนจากดัชนีตลาดหลักทรัพย์จะมีค่าเฉลี่ยอยู่ที่ประมาณ 10% ต่อปี
แต่ถ้าเรากลัวเรื่องความผันผวนของหุ้น เราอาจจะกระจายความเสี่ยงไปหลายสินทรัพย์ ซึ่งผลตอบแทนโดยเฉลี่ยของหลายสินทรัพย์ก็ควรจะอยู่ที่ประมาณ 5% ต่อปี
ยกตัวอย่างถ้าเราทำผลตอบแทนจากเงินเก็บได้ 5% ต่อปี โดยที่เราเก็บเงินเดือนละ 10,000 บาท เราจะลดเวลาจาก 70 ปี เป็น 33 ปี ในการแตะเงิน 10 ล้าน
และถ้าเราเก็บต่อเดือนมากขึ้น โดยที่เราทำผลตอบแทนมากขึ้นด้วย ก็จะเพิ่มความเร็วเป็น 2 เด้ง
ถ้าเราทำผลตอบแทนจากเงินเก็บได้ปีละ 5%
เก็บเดือนละ 30,000 บาท จะใช้เวลา 18 ปี ในการแตะเงิน 10 ล้าน
เก็บเดือนละ 50,000 บาท จะใช้เวลา 13 ปี ในการแตะเงิน 10 ล้าน
เก็บเดือนละ 100,000 บาท จะใช้เวลา 7 ปี ในการแตะเงิน 10 ล้าน
ตอนแรกที่เห็นหัวข้อของบทความนี้แล้วดูเหมือนยาก กว่าชีวิตนี้จะไปถึง 10 ล้าน
แต่พออ่านจนถึงตอนนี้ ก็น่าจะพอเห็นภาพว่าเรื่องนี้ไม่ได้ยากถึงขนาดเป็นไปไม่ได้
และจริงๆ แล้ว ก็มีหลายคนที่ก้าวข้ามผ่านจุดนั้นมาได้ แล้วทำไมคนที่ข้ามจุดนั้นจะเป็นเราบ้างไม่ได้?
แต่สุดท้าย ไม่ว่าในชีวิตเราจะทำเงินได้แตะ 10 ล้านหรือไม่
ประเด็นสำคัญคงไม่ได้อยู่ตรงนั้นอยู่ดี
ทุกคนเฝ้าหาว่าจะมีความสุขเมื่อมีเงินมากๆ จะได้ทำในสิ่งที่ตัวเองต้องการ
แต่จริงๆ แล้ว มีหลายอย่างที่วันนี้เราสามารถทำได้เลยแล้วเรามีความสุขทันที โดยที่ไม่จำเป็นต้องใช้เงินสักบาทเดียว
ความสัมพันธ์ในครอบครัว เพื่อนสนิท คนที่เรารัก สิ่งเหล่านี้ไม่ต้องรอวันที่มีเงินมากแล้วถึงเริ่ม
เริ่มทันทีตั้งแต่วันนี้
เพราะเมื่อถึงวันนั้น วันที่เรามี 10 ล้านแรกในชีวิต
คนเหล่านั้นอาจจะไม่อยู่ให้เราใช้ชีวิตด้วยแล้วก็เป็นได้..
----------------------
หากเงิน 10 ล้านเป็นเป้าหมายที่สูงไป อาจลองเริ่มต้นด้วยการเก็บเงิน 1 ล้าน ภายใน 5 ปี ก่อนก็ได้ อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------